LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 230**

**2021.gada 12.oktobrī plkst.10.00**

Videokonferences formātā

Sēdē piedalās:

**komisijas deputāti:**

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Ministru prezidenta parlamentārā sekretāre **Evika Siliņa**
* Valsts kancelejas direktors **Jānis Citskovskis**
* Veselības ministrijas parlamentārais sekretārs **Ilmārs Dūrītis**
* Veselības ministrijas valsts sekretāre **Indra Dreika**
* Veselības ministra padomnieks **Kaspars Bērziņš**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs**
* Tieslietu ministrijas parlamentārā sekretāre **Ilona Kronberga**
* Tieslietu ministrijas Valststiesību departamenta Krimināltiesību departamenta palīdze **Anete Porga**
* Tieslietu ministrijas Valststiesību departamenta direktore **Sanita Armagana**
* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde**
* Izglītības un zinātnes ministrijas parlamentārā sekretārs **Reinis Znotiņš**
* Izglītības un zinātnes ministrijas valsts sekretāre **Līga Lejiņa**
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**
* Izglītības un zinātnes ministrijas Juridiskā un nekustamo īpašumu departamenta direktora vietniece **Daga Dambīte**
* Izglītības un zinātnes ministrijas Izglītības kvalitātes valsts dienesta pārstāvis **Juris Zīvarts**
* Kultūras ministrijas parlamentārais sekretārs **Ritvars Jansons**
* Kultūras ministrijas valsts sekretāre **Dace Vilsone**
* Kultūras ministrijas valsts sekretāres vietnieks **Uldis Zariņš**
* Labklājības ministrijas parlamentārā sekretāre **Evita Zālīte-Grosa**
* Labklājības ministrijas Sociālo pakalpojumu departamenta direktors **Aldis Dūdiņš**
* Ārlietu ministrijas parlamentārā sekretāre **Zanda Kalniņa-Lukaševica**
* Ārlietu ministrijas valsts sekretārs **Toms Pelšs**
* Ārlietu ministrijas Konsulārā departamenta direktore **Agnese Saliņa**
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš**
* Iekšlietu ministrijas parlamentārais sekretārs **Mārtiņš Šteins**
* Ekonomikas ministrijas parlamentārā sekretāre **Ilze Indriksone**
* Ekonomikas ministrijas valsts sekretārs **Edmunds Valantis**
* Ekonomikas ministrijas Nozaru politikas departamenta direktore **Anita Zimele**
* Ekonomikas ministrijas Nozaru politikas departamenta direktore **Zaiga Liepiņa**
* Finanšu ministrijas valsts sekretāre **Baiba Bane**
* Aizsardzības ministrijas valsts sekretārs **Jānis Garisons**
* Aizsardzības ministrijas parlamentārā sekretāre **Baiba Bļodniece**
* Satiksmes ministrijas Sabiedriskā transporta pakalpojumu departamenta direktore **Annija Novikova**
* Satiksmes ministrijas Juridiskā departamenta Tiesību aktu nodaļas vecākā referente **Astra Vilnīte**
* Tiesībsarga biroja Komunikācijas un starptautiskās sadarbības nodaļas vadītāja **Evita Berķe**
* Tiesībsarga biroja Sociālo, ekonomisko un kultūras tiesību nodaļas vadītāja vietnieks **Raimonds Koņuševskis**
* Tiesībsarga biroja Sociālo, ekonomisko un kultūras tiesību nodaļas vadītāja **Ineta Rezevska**
* Latvijas Izglītības un zinātnes darbinieku arodbiedrības priekšsēdētāja **Inga Vanaga**
* Latvijas Pašvaldību savienības padomnieks **Aino Salmiņš**
* Valsts darba inspekcijas direktora vietniece **Andra Auziņa**
* Veselības inspekcijas vadītājas vietniece **Anita Slokenberga**
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns**

**citas personas:**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, B.Veiskate, E.Kalniņa.**

**Sēdi vada:** komisijas priekšsēdētājs J.Rancāns

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Aktuālā situācija Covid-19 infekcijas izplatības samazināšanā  un Ministru kabineta 2021. gada 9. oktobra rīkojums Nr. 720 “Par ārkārtējās situācijas izsludināšanu”.**

**2. Dažādi.**

**J.Rancāns** atklāj sēdi un informē par izskatāmo darba kārtību un uzaicinātajām amatpersonām. Aicina uzaicinātos ekspertus informēt par Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu” ietverto.

**1. Aktuālā situācija Covid-19 infekcijas izplatības samazināšanā.**

J.Rancāns dod vārdu Ministru prezidenta parlamentārai sekretārei.

E.Siliņa informē par pagājušajā nedēļā samilzušo problēmu – ārsti un medicīnas nozare arvien vairāk akcentēja to, ka viņiem nepieciešams valdības lēmums, maksimāli samazinot kontaktu skaitu 40-60% apmērā, lai novērstu katastrofu medicīnas aprūpes sistēmā. Nevakcinētā sabiedrības daļa ir tā, kas veido visvairāk saslimušo cilvēku skaitu, kā arī nosloga intensīvās terapijas gultas. Pagājušajā nedēļā jau pēc tam, kad Veselības ministrija savā nozarē tika izsludinājusi ārkārtējo situāciju, valdība 8. oktobrī lēma izsludināt uz trim mēnešiem visā valsts teritorijā ārkārtējo situāciju no 2021. gada 11. oktobra līdz 2022. gada 11. janvārim. Lielākā problēma, kas var rasties, ja ārsti nevar 48 stundu laikā atrast vietu, kur varētu pieņemt un izvietot pacientus, kas atvesti no NMPD. Vasarā Veselības ministrija nāca ar plānu, kā mēs dzīvosim ar Covid, jo bija skaidrs, ka Delta paveids saasināsies – tādēļ tika lemts par “ātri vaļā, ātri ciet”, kur tika paredzēti šie zaļie (pilnībā vakcinētie vai pārslimojušie), dzeltenie (pilnībā vakcinētie vai pārslimojušie, vai testētie) un sarkanie (var darboties visi) režīmi, kas arī vasarā tika iedarbināti. Diskusija bija vairāk par “ātri vaļā, ātri ciet”. Pielemtais trīs mēnešu periods ir laiks, kurā ir vēlme redzēt, ka veselības aprūpes sistēmai ir garantija, ka šo laika periodu tiks darīts viss iespējamais, lai maksimāli palielinātos vakcinēto personu skaits, tāpat arī noteikti būs paaugstinātais gatavības režīms gan pašā veselības nozarē, gan arī citos dienestos, kā arī pastiprināta kontrole, kas sīkāk aprakstīta rīkojumā. Ir noteikts, ka Krīzes vadības padome un Veselības ministrija ir atbildīgās institūcijas darbību koordinācijai ārkārtējās situācijas laikā. Paralēli rīkojumam darbojas arī Covid-19 infekcijas izplatības pārvaldības un seku likvidēšanas likums, Likums par ārkārtējo situāciju un izņēmuma stāvokli u.c., un vairāki MK pieņemtie normatīvie akti (Ministru kabineta noteikumi Nr. 360 "Epidemioloģiskās drošības pasākumi Covid-19 infekcijas izplatības ierobežošanai" ir pārtapuši par Ministru kabineta noteikumi Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kas ir nedaudz novienkāršoti).

Viena no pamatlietām – darba devēji maksimāli nodrošina darbiniekiem attālinātā darba iespējas, ja darba specifika to pieļauj un nodrošina, ka darbinieki, kuriem nav sadarbspējīga vakcinācijas vai pārslimošanas sertifikāta, darba telpās atrodas tikai ar Covid-19 testēšanas sertifikātu vai darba devēja noteiktu antigēna testu. Šie normatīvi ir izsaukuši vislielāko ažiotāžu: MK noteikumi, kad darba devējam būtu nepieciešams tiesības prasīt šos sertifikātus, paralēli jau tika pieņemti pirms ārkārtējās situācijas rīkojuma – tika paredzēts, ka atsevišķām profesijām līdz 15. novembrim ir jāpabeidz vakcinācijas kurss, vai arī jābūt pārslimošanas sertifikātam. Šīs profesijas bija izglītības iestāžu darbinieki, ārstniecības personas, drošības un glābšanas dienestu darbinieki, kā arī ieslodzījuma vietu darbinieki. Gadījumā, ja vakcinācijas kurss ir uzsākts, bet vēl nav pabeigts, tad to apmaksā valsts (bet tikai tad, ja ir uzsākuši, un līdz 15. novembrim vēl nav pabeiguši). Rīkojums regulē jau plašāku sabiedrības grupu – valsts un pašvaldību institūciju (tai skaitā kapitālsabiedrību) darbinieki un amatpersonas no 2021. gada 15. novembra savus darba pienākumus var veikt tikai tad, ja viņiem ir vakcinācijas vai pārslimošanas sertifikāts. Tiesībsargs ir iznācis ar papildu skaidrojumu, kas ir domāts ar valsts amatpersonām – saskaņā ar spēkā esošo likumdošanu par valsts amatpersonām var uzskatīt Valsts prezidentu, Ministru prezidentu, viņa biedrus, ministrus, parlamentāros sekretārus, Saeimas deputātus, pašvaldību Domes deputātus u.c. likuma “Par interešu konflikta novēršanu valsts amatpersonu darbībā” 4. pantā minētās amatpersonas.

Informē, ka šodien Ministru Kabinets gatavos grozījumus rīkojumā, jo ir skaidrs, ka varētu būt tā, ka līdz 15. novembrim cilvēki nepaspēs savakcinēties, tādēļ tas provizoriski varētu būt cita datums, bet tas nebūtu īpaši garāks par novembra termiņu. Attiecīgi rīkojums arī skaidri regulē, no kura brīža ir nepieciešami šie sertifikāti, un no kura datuma arī ar testēšanas sertifikātiem uz darbu vairs konkrētās institūcijās nevarēs nākt. Uzsver, ka Ministru Kabinets nevar lemt attiecībā par tiesām, bet tas ir plašs interpretācijas jautājums – ja Saeima apstiprina šo rīkojumu, tad jau tam ir pavisam cits spēks – tas ir Saeimā apstiprināts dokuments. Skaidrs, ka jautājumu būs daudz un būs jānodarbojas ar interpretāciju, jo rīkojums nenorāda visu tik detalizēti kā instrukcija.

Turpina par būtiskāko rīkojumā – vēl attiecībā par darbiniekiem, kas nav šīs īpašās profesijas, un valsts pārvaldes un pašvaldību iestāžu darbinieki: minēts, ka darba devējam ir jāizvērtē katra darbinieka pienākumi un darba apstākļi klātienē, nosakot inficēšanās iespējamības risku un iespējamo risku arī citu cilvēku veselībai. Galvenais princips ir tāds – ja, piemēram, darbinieks strādā veikalā, kur ir liela cilvēku plūsma, un atrodas ilgstoši tuvāk par diviem metriem no klienta, vai viņa telpā ir vairāki vai daudz darbinieku, tad darba devējam ir tiesības prasīt šādai personai vai nu testēšanas sertifikātu (testēšana jāveic par saviem līdzekļiem, ja vien nevienojas ar darba devēju savādāk), vai arī pārslimošanas vai vakcinācijas sertifikātu. Šī norma ir vispārīgā, kas vairāk runā par vispārējām darba devēja tiesībām, bet tam, kas tika minēts iepriekš par valsts apmaksāto testēšanu – tās ir kritiski svarīgās nozares, un tām ir cits regulējums – ja ir uzsākts vakcinācijas kurss, tad testu apmaksā valsts. Uz tiem darbiniekiem, kam, veicot darba pienākumus, ir nebūtisks risks nonākt kontaktā ar citiem darbiniekiem vai apmeklētājiem gan darba vietā, gan koplietošanas telpās, šā rīkojuma 5.1. un 5.4. apakšpunkta prasības var neattiecināt (t.i., par vakcinācijas vai pārslimošanas sertifikātu).

Rīkojums sadalīts tādējādi, ka ir epidemioloģiski nedrošie pakalpojumi un epidemioloģiski drošie pakalpojumi. Protams, ka sabiedriskais transports šobrīd skaitās pie epidemioloģiski nedrošajiem pakalpojumiem, jo sabiedriskā transporta un starptautiskie pārvadājumi, tostarp starptautisko pasažieru pārvadājumi tiek veikti, neprasot personai sertifikātu. Šodien par to vēl detalizēti lems Ministru kabinets, jo būs izmaiņas par to, kādā procentuālā apmērā sabiedriskais transports varētu būt piepildīts, lai tomēr samazinātu vīrusa izplatību epidemioloģiski nedrošā vidē.

Rīkojuma 5.13. punkts uzskaita to, ko var darīt epidemioloģiski nedrošā vidē (bez sadarbspējīga sertifikāta uzrādīšanas): var pulcēties privātos pasākumos un aizsargātas miermīlīgas pulcēšanās brīvības izpausmēs (sapulcēs, gājienos un piketos), ja tiek ievēroti šādi nosacījumi: iekštelpās pulcējas ne vairāk kā 10 personas, ārtelpās pulcējas ne vairāk kā 20 personas; var saņemt pakalpojumus, kultūras pakalpojumus individuāli vai vienas mājsaimniecības ietvaros klātienē, izņemot pasta pakalpojumu sniegšanas vietas, ja pakalpojuma sniedzējam ir vakcinācijas vai pārslimošanas sertifikāts un pakalpojuma sniegšanas telpā neatrodas citas personas; saņemt pakalpojumus (izņemot izklaides, atrakciju un kultūras pakalpojumus, tirdzniecības izstādes un sabiedriskās ēdināšanas pakalpojumus) brīvā dabā klātienē un piedalīties pasākumos, kuros apmeklētāji atrodas vieglajā transportlīdzeklī vai individuālajā peldlīdzeklī, ja pakalpojuma sniedzējam vai pasākuma organizēšanā iesaistītajām personām, kas nonāk saskarē ar apmeklētājiem, ir sadarbspējīgs sertifikāts; piedalīties reliģiskās darbības norisēs iekštelpās un ārtelpās, ja vienai personai tiek nodrošināti ne mazāk kā 15 m2 no publiski pieejamo telpu platības un tiek lietota sejas maska; izmantot sabiedriskā transporta un starptautisko pārvadājumu pakalpojumus, tostarp starptautiskos pasažieru pārvadājumus, un ar to sniegšanu saistītus pakalpojumus; saņemt saimnieciskos pakalpojumus pasta pakalpojumu sniegšanas vietās, ja vienai personai tiek nodrošināti ne mazāk kā 15 m2 no publiski pieejamo iekštelpu platības un tiek lietota sejas maska; saņemt ēdienu līdzņemšanai, ja pakalpojuma sniedzējam, kas nonāk ciešā kontaktā ar pakalpojuma saņēmēju, ir vakcinācijas vai pārslimošanas sertifikāts, pakalpojuma saņemšanas vietā vienai personai tiek nodrošināti ne mazāk kā 15 m2 no publiski pieejamo iekštelpu platības un tiek lietota sejas maska; individuāli vai vienas mājsaimniecības locekļiem saņemt izmitināšanas pakalpojumus, ja pakalpojuma sniedzējam ir vakcinācijas vai pārslimošanas sertifikāts. Tāpat arī uz šīm personām attiecas prasība par to, ka ir noteikts veikalu loks, kuros var iepirkties personas, kurām nav sadarbspējīgo sertifikātu, līdz ar to arī tirdzniecības centros tiek nodrošināta atsevišķā plūsma, nodalot epidemioloģiski drošo pakalpojumu saņēmēju plūsmu no epidemioloģiski nedrošo pakalpojumu saņēmēju plūsmas.

Noteikts arī, ka darba laiks sabiedriskās ēdināšanas, izklaides, kultūras pakalpojumu, kā arī reliģiskās darbības veikšanas vietās un kultūrvietās ir no plkst. 6.00 līdz plkst. 21.00. Darba laika izņēmumus reliģisko darbību veikšanas vietās var noteikt tieslietu ministrs pēc saskaņošanas ar Veselības ministriju.

Liela daļa ierobežojumu ir par epidemioloģiski drošo vidi, kādā veidā arī tirdzniecības centri sniedz savus pakalpojumus, un arī kādā veidā ārtelpās var sniegt pakalpojumus, ja tā ir epidemioloģiski nedroša vide – lietojot mutes un deguna aizsegus.

Min, kurus tirdzniecības pakalpojumus epidemioloģiski nedrošā vidē var sniegt iekštelpās, ja apmeklētāju plūsma pilnībā tiek nodalīta no epidemioloģiski drošā vidē sniegtajiem pakalpojumiem un tiek noteikts tāds maksimālais apmeklētāju skaits, lai vienai personai nodrošinātu ne mazāk kā 25 m2 no publiski pieejamās iekštelpu platības, šādās tirdzniecības vietās – pārtikas veikalos; aptiekās (tai skaitā veterinārās aptiekas); optikas veikalos; dzīvnieku barības veikalos; preses tirdzniecības vietās; higiēnas preču veikalos; telekomunikācijas preču un pakalpojumu vietās; degvielas uzpildes stacijās (šie visi ir palikuši no iepriekšējā regulējuma).

Liela daļa regulējuma ir par to, kādā veidā tirdzniecības centri nodrošina šo epidemioloģiski drošo, nedrošo plūsmu. Ir vēl viena lieta – aizliegta tirdzniecības pakalpojumu sniegšana tirdzniecības centros brīvdienās un svētku dienās, lai maksimāli samazinātu kontaktu laiku, kad klienti atrodas telpās kopā ar citiem.

Sabiedriskās ēdināšanas pakalpojumi var tikt sniegt tikai epidemioloģiski drošā vidē – tā tas arī bija līdz šim, mainās tikai nelieli nosacījumi, cik galdiņi un kādas distances. Cilvēki ar sadarbspējīgiem sertifikātiem var saņemt sabiedriskās ēdināšanas pakalpojumus.

Par sabiedriskiem pasākumiem arī šobrīd notiek diezgan lielas debates - tie notiek, bet tikai epidemioloģiski drošā vidē, papildus nodrošinot, ka: apmeklētāji pasākuma norises laikā atrodas fiksētās, personalizētās sēdvietās vai, ja apmeklētāji atrodas stāvvietās, vienam apmeklētājam tiek paredzēts ne mazāk kā 3 m2 no publiski pieejamās pasākuma norises vietas un pasākuma laikā apmeklētāji lieto FFP2 respiratorus – šī prasība arī izcēlusi ažiotāžu, kur tādus var iegādāties (labā ziņa ir tā, ka tiek dots 1 nedēļas pārejas periods – kultūras nozarei ir svarīgi, lai tā varētu turpināt darboties: ir lemts, ja biļetes ir izpārdotas, vēl nedēļu pasākumi notiek kā līdz šim, bet tālāk jau ir jāievēro prasības, ka aizpilda ne vairāk kā 60% no zāles platības, jo atļaut pulcēties pilnās zālēs šobrīd nav iespējams vīrusa straujās izplatības dēļ.). Ir atļauti arī privātie pasākumi, kas ieplānoti līdz 2021. gada 8. oktobrim un notiek publiskās vietās epidemioloģiski drošā vidē – uz tiem netiek attiecināti šie ierobežojumi līdz 2021. gada 18. oktobrim; amatiermākslas kolektīvu mēģinājumi klātienē grupā ne vairāk kā 20 personas pluss vēl attiecīgas prasības; izglītības un sporta jomā jāievēro izglītības un mācību procesa prasības, kas šobrīd jau ir spēkā bet šī ir arī viena no lielajām prioritātēm, uz kurām koncentrējās Ministru Kabinets, lai varētu nodrošināt izglītības procesu klātienē. Skaidrs, ka šobrīd ir skolas un klases, kurās ir konstatēta Covid saslimstība, tad attiecīgi šī klase ievēro pašizolāciju vai iet karantīnā. Pamatā mācības notiek klātienē, līdz ar to arī šī prasība, ka līdz 15. novembrim izglītības iestāžu darbiniekiem, kuriem nav vakcinācijas vai pārslimošanas sertifikāta, viņiem darba pienākumi ir jāveic, uzrādot testēšanas sertifikātu, kā arī visiem jālieto maskas – gan skolniekiem, gan skolotājiem, izņemot personas ar invaliditāti.

Bija liela diskusija arī par interešu izglītību. 5.33.punkts regulē, kādā veidā interešu izglītības un profesionālās ievirzes izglītības programmu apguve notiek tiem izglītojamiem, kas nav pilnībā vakcinēti vai pārslimojuši Covid-19 – pārsvarā tā notiek attālināti vai klātienē, ja izglītojamais uzrāda apliecinājumu (papīra vai digitālā formā) par negatīvu Covid-19 testa rezultātu (izņemot pirmsskolas izglītības programmā izglītojamos, jo tādi netiek testēti). Divpadsmitgadīgajiem ir īpašas normas par peldētapmācību. Bērniem, kuriem nav vakcinācijas vai pārslimošanas sertifikāta, nodarbības notiek individuāli vai vienas grupas, klases vai kursa ietvaros, un ārtelpās ne vairāk kā 20 izglītojamiem no dažādām grupām, klasēm vai kursiem.

Būtiska lieta ir, ka tiem jauniešiem, kuriem nepieciešams krīzes atbalsts, aktivitātes var tikt organizētas epidemioloģiski nedrošā vidē, ja aktivitāšu organizācijā iesaistītajām personām, kas nonāk saskarē ar jauniešiem, ir vakcinācijas vai pārslimošanas sertifikāts.

Par sporta treniņiem – sporta treniņi iekštelpās individuāla apmeklējuma ietvaros vai grupā notiek epidemioloģiski drošā vidē, ievērojot attiecīgas prasības par telpām, kā arī, ja treniņu apmeklē viena klase vai vienas izglītības pakāpes ietvaros, kuri veic Covid skrīninga testu, tad viņiem nekādas m2 prasības netiek ievērotas. Grupu treniņos vienā treniņgrupā vienlaikus organizēti var pulcēties ne vairāk kā 20 personas, ievērojot arī visas pārējās prasības.

Ārtelpās sporta treniņi grupā notiek epidemioloģiski drošā vidē, ievērojot nosacījumu, ka vienā treniņgrupā vienlaikus organizēti pulcējas ne vairāk kā 20 personas (neskaitot sporta speciālistus un sporta darbiniekus), un profesionālās izglītības ietvaros iekštelpās var izglītojamie un darbinieki, kuriem ir pārslimošanas vai vakcinācijas sertifikāts, vai atkal vienas klases vai vienas grupas ietvaros tie izglītojamie, kuriem ir Covid skrīninga tests. Tāpat arī iekštelpās var īstenot peldētapmācības programmu izglītojamie līdz 12 gadu vecumam, kā arī individuāli (izņemot izglītojamos, kas dzīvo vienā mājsaimniecībā) vai ar sporta treniņa vadītāju, kuram ir vakcinācijas vai pārslimošanas sertifikāts un nodarbības telpā neatrodas citas personas.

Profesionālajam sportam regulējums paliek līdzīgs kā tas bija iepriekš – var norisināties gan iekštelpās, gan ārtelpās epidemioloģiski drošā vidē ar darbinieku, kuram ir vakcinācijas vai pārslimošanas sertifikāts, īpaši veicot testēšanu dalībniekiem. Sporta sacensības var notikt, ievērojot konkrētus noteikumus, bet tās sacensības, kas ir iekļautas attiecīgā sporta veida Sporta likumā noteiktā kārtībā.

Skatītāji arī var piedalīties sacensībās un starptautiskos sporta pasākumos, ja viņām ir vakcinācijas vai pārslimošanas sertifikāts un netiek pārkāpts publiskā pasākumā pieļaujamo personu skaits – 500 iekštelpās un 1000 ārtelpās.

Rīkojums runā arī par papildu kontroli – tas ir arī viens no būtiskiem jautājumiem, ja nosaka šādas prasības, kādas ir šobrīd spēkā, un arī, ja būtu noteikti daudz smagāki ierobežojumi (pilnīgi visiem totāla mājsēde). Ir grūti uzlikt ierobežojumus, ja ir sarežģīti ar kontroli, tādēļ aizsardzības ministram ir tiesības pieņemt lēmumu par Nacionālo bruņoto spēku atbalsta sniegšanu Valsts robežsardzei, Valsts policijai, Ieslodzījuma vietu pārvaldei, kā arī civilās aizsardzības sistēmai. Tāpat arī pašvaldībām ir attiecīgi noteikumi, kādā veidā tās var iesaistīties šī rīkojuma izpildē.

Informē, ka šodien Juridiskās komisijas apakškomisijas sēdē tiks skatīts jautājums par viltotajiem sertifikātiem, jo tā ir ārkārtīgi liela problēma šobrīd – ne tikai paši viltotie sertifikāti, bet tas, ka sertifikātus turošās personas izmanto svešus sertifikātus. Izsaka cerību uz risinājumu, bet arī šis rīkojums nosaka, ka varēs veikt kontroli gan Valsts policija sadarbībā ar pašvaldības policiju, gan Valsts robežsardze, gan Valsts darba inspekcija, un administratīvos sodus varēs uzlikt gan pašvaldības administratīvā inspekcija, Patērētāju tiesību aizsardzības centrs, Pārtikas un veterinārais dienests, Veselības inspekcija, Valsts darba inspekcija, Valsts ieņēmumu dienests, Valsts robežsardze un Valsts ugunsdzēsības un glābšanas dienests.

Tāpat arī kā visos rīkojumos ir regulējums par virsstundu darba apmaksu, kas nepārsniedz 60 stundas nedēļā attiecīgiem dienestiem.

Aicina Saeimu atbalstīt rīkojumu.

Nobeigumā pauž gandarījumu, ka cilvēki apzinās situācijas nopietnību, jo ir ievērojami palielinājies vakcinēto skaits – tā ir pozitīva ziņa, kas dod cerību iziet no krīzes. Daudzās citās pasaules valstīs nav šādas problēmas ar nepietiekamu vakcinācijas aptveri.

J.Rancāns pateicas E.Siliņai un dod vārdu prezentācijai J.Perevoščikovam.

J.Perevoščikovs prezentē aktuālos epidemioloģiskos datus (*prezentācijas kopija pievienota pielikumā*). Informē, ka provizoriski uz 03.10.2021. Covid-19 infekcijas reproduktivitātes koeficients bija 1,38, kas nozīmē, ka 100 cilvēki inficē 138 cilvēkus. 39.nedēļā reģistrēti 6856 Covid-19 gadījumi, kuri jau inficēja 9460 cilvēkus. Stacionēšanās īpatsvars – 11-12% no visiem gadījumiem. No 9460 inficētajiem 1040-1135 cilvēkiem būs nepieciešama ārstēšana stacionārā. Situācijas uzlabošanai būtu nepieciešams samazināt reproduktivitātes koeficientu par 40%.

40.nedēļā inficēto skaits sasniedza 9635 (tas ir pieaugums par 40% - vislielākais vēsturiskais maksimums epidēmijas laikā).

7 dienu kumulatīvais testu skaits uz 10.10.2021. – vidēji 16 176 testi dienā (par 20,6% mazāk), bet 7 dienu kumulatīvais Covid-19 gadījumu skaits – vidēji 1 376 gadījumi dienā (par 40,5% vairāk).

Ļoti strauji pēdējo divu nedēļu laikā pieaudzis Covid-19 pozitīvo testu īpatsvars.

Uzsver īpatnību, ka, veicot skrīningu, no visiem atklātajiem gadījumiem pakāpeniski pieaug īpatsvars pedagogiem (sākumā tie bija 11%, tagad jau gandrīz 20%) – izglītības iestāžu darbinieku un skolēnu skrīninga rezultāti no 24.08.līdz 10.10.2021. liecina, ka reģistrēti 30156 Covid-19 gadījumi, t. sk. skrīninga rezultātā atklāti 3866 (12,8%) gadījumi.

7 dienu kumulatīvais stacionēto pacientu skaits uz 10.10.2021. – 11% no visiem Covid-19 gadījumiem, kas bija reģistrēti pirms 10 dienām, bija nepieciešama stacionārā palīdzība. Stacionēto pacientu skaits nemitīgi pieaug.

Statistikas dati liecina, ka no visiem pacientiem, kas ir slimnīcās, 10,6% ir smagā stāvoklī un arī šis procents pieaug (nedēļas laikā vērojams pieaugums par 16%). Pieaugums novērots arī mirušajiem pacientiem (5% pieaugums nedēļas laikā).

Straujāk nekā citos reģionos infekcija pieaug Latgalē (vislielākā saslimstība Rēzeknē), bet kopējie riska pieauguma faktori ir vienādi visos reģionos – nekontrolējama slimības izplatība notiek visos statistikas reģionos.

Saslimstības pieaugums vērojams visās vecuma grupās, kas vēlreiz apliecina, ka slimība izplatās nekontrolēti un nesaudzē nevienu.

40. nedēļā (04.10.2021. – 10.10.2021.) risks vakcinētiem cilvēkiem palikt par inficētiem bija 2,7 reizes biežāk nekā pilnībā vakcinētiem. No 31.05.2021. līdz 10.10.2021.saslimstības pieaugums nevakcinēto vidū bija par 130%, bet vakcinētajiem – par 140% (domā, ka tas ir saistīts ar vakcinēto cilvēku uzvedību, ka viņi pārāk paļaujas uz vakcināciju).

Prognozē, ka mēneša beigās saslimušo skaits varētu sasniegt 3500 gadījumus dienā (12 dienu laikā šis skaits varētu divkāršoties – ja šī tendence saglabāsies, tad 22. oktobrī tas varētu sasniegt 2700 gadījumus dienā). Stacionēšanās epizožu skaits dubultošanās gadījumā 18 dienu laikā uz 28.10.2021. visticamāk būs 1400 gadījumi.

J.Rancāns pateicas par prezentāciju un rezumē, ka situācija gana strauji pasliktinās. Dod vārdu ministriju un citu institūciju pārstāvjiem.

I.Liepiņa pie iepriekš izklāstītā piebilst, ka ar rīkojumu netiek ierobežoti vitāli svarīgi cilvēku sadzīves pasākumi. Pārējie pakalpojumi tiek organizēti un apmeklēti drošajā zaļajā režīmā.

S.Armagana papildina par IeVP – izņēmums attiecībā uz to, kā tiek veikta testēšana, proti, līdz 15. novembrim testēšanu veic par valsts līdzekļiem tiem darbiniekiem, kuriem nav iegūta vakcinācija. Informē, ka nozarē ir labi vakcinācijas rādītāji (vidēji nozarē ir 85%, ieslodzījuma vietās – 70%). Reliģiskās lietas turpina savu darbību – ir tikai palielināts kvadrātmetru skaits un Tieslietu ministram dotas tiesības noteikt atkāpes no darba laika reliģisko svētku dienās.

L.Lejiņa atzinīgi novērtē, ka ir izdevies saglabāt klātienes mācību procesu kā prioritāru, kā arī sporta nodarbības. Tiek apzināta kopējā situācija un tiek tai sekots līdzi.

U.Zariņš pauž gandarījumu par to, ka ir atrasts labs līdzsvars, lai kultūras dzīve pilnībā neapstātos. Tāpat ir gandarījums par to, ka ir dots 1 nedēļas pārejas periods līdz 18.oktobrim pasākumiem, uz kuriem jau ir izpārdotas biļetes; muzeji turpinās strādāt zaļajā režīmā; bērni varēs turpināt individuālās nodarbības profesionālās ievirzes izglītībā.

A.Dūdiņš pauž pārliecību, ka nozare ir gatava strādāt pie izpildes.

Z.Kalniņa-Lukaševica atzīmē, ka šis rīkojums neskar ceļošanas jomu, tādēļ nav nekas piebilstams.

M.Šteins atbalsta rīkojumu, uzsver, ka dienesti ir mobilizēti veikt uzdotos kontroles pasākumus. Informē, ka nozarē ir būtiski augusi vakcinācijas aptvere – tuvojās 70%.

Z.Liepiņa atzīmē, ka saimniecisko pakalpojumu kontekstā ir aizliegts sniegt saimnieciskos pakalpojumus, kas ir saistīti ar izklaidi un atrakcijām iekštelpās. Jādomā par atbalstu šai jomai.

B.Bļodniece piebilst attiecībā uz NBS – ir paredzēta atsevišķa kārtībā, kādā NBS komandieris var noteikt profesijas un amatus, kuriem ir nepieciešama vakcinācija, tāpat ir paredzēts izņēmums uz valsts aizsardzības nometnēm.

I.Stepanova papildina, ka par sabiedriskā transporta pārvadājumiem pamatā ir spēkā normas, ko nosaka MK 662. noteikumi.

I.Rezevska komentē, ka stingrāki ierobežojumi bija nepieciešami jau agrāk. Šaubu lieta ir par darba tiesiskajām attiecībām – nav īsti skaidri definēts ne darba devējiem, ne darbiniekiem, kas būs pēc 15. novembra, kā rīkoties.

J.Rancāns komentē, ka, runājot par ārkārtējās situācijas likumu, ārkārtējā situācija ir īpašs tiesisks režīms, kurā MK ir tiesības likumā noteiktajā kārtībā ierobežot juridisko un fizisko personu tiesības un noteikt papildu pienākumus, līdz ar to šajā gadījumā, ja rīkojums paredz, ka konkrētu pienākumu veicējiem var pieprasīt vakcinācijas sertifikātu, tad ir jāprasa šis sertifikāts. Ja nepakļaujas šim ārkārtējās situācijas likumam un rīkojumam, tad tas attiecīgi ir administratīvais pārkāpums. Jautājums ir par to, vai šis regulējums nav pietiekams, vai ir kāds likums, kas būtu primārs attiecībā pret ārkārtējās situācijas likumu.

L.Millere skaidro, ka par darba jautājumiem praksē būs zināma veida problēmas, kaut gan Labklājības ministrija vakar devusi diezgan izsmeļošu skaidrojumu, kā rīkoties darba devējiem. Attiecībā uz rīkojumu – šeit ir skaidrāk regulēts jautājums par atstādināšanu. Attiecībā uz atbrīvošanu, rīkojumā nekur skaidrā tekstā nav ierakstīts, ka šīs personas ir atbrīvojamas no darba un uz kāda pamata, līdz ar to joprojām ir jāpiemēro Darba likuma iespējamais regulējums attiecībā uz atbrīvošanu. Vēl jāņem vērā tas, ka ārkārtējā situācija ir tiesiskais režīms, kas darbojas noteiktu laika periodu – jautājums ir, vai pēc tam personas atjaunojas darbā vai neatjaunojas. Tīri praktiski te būs dažādas problēmas.

J.Rancāns informē, ka ir sagatavots Saeimas lēmuma projekts par rīkojuma atbalstīšanu, vai tas ir gana korekts.

L.Millere atzīst, ka tas ir redakcionāli precīzi noformēts. Vērš uzmanību, ka pie praktiskā izpildījuma būs problēmas, runājot par termiņiem (E.Siliņa jau ieminējās). Gala līnija ir novilkta uz 15. novembri attiecībā uz tiem cilvēkiem, kam ir pienākums obligāti vakcinēties. Rēķinot pēc kalendāra to dienu skaitu, kad sertifikāts var kļūt derīgs, sanāk, ka jau 11. oktobrī visiem jau bija jāvakcinējas, lai 15. novembrī neatstādinātu no darba bez atalgojuma saglabāšanas. Būtu nepieciešama termiņa pagarināšana. Tāpat min, ka nebūtu taisnīgi, ja persona, kura jau ir saņēmusi abas potes, bet divas nedēļas vēl nav pagājušas, kad šī pilnā imunitāte iestājas, bet viņa var strādāt attālināti, tiktu atstādināta.

Otrs jautājums ir par kultūras pasākumiem, kam tagad tiek mainīti nosacījumi – viņi bija izpārdoti, izsludināti līdz 11. novembrim zaļajā režīmā, bet tagad ir jāizretina – vai tiks atmaksāta nauda par biļetēm.

J.Rancāns piekrīt, ka, attīstoties situācijai, būs nepieciešami grozījumi.

S.Armagana komentē, ka attiecībā uz atlaišanu piekrīt Saeimas Juridiskajam birojam, ka uz rīkojuma pamata nevienu šobrīd atlaist nevar, bet tikai pēc Darba likuma kāda no 101. panta priekšnoteikumiem. Ja ir vēlme nākotnē, kad trīs mēneši paies, atlaist kādu, tad ir jādiskutē par to, vai vajag, vai nevajag Covid pārvaldības likumā likt speciālu regulējumu par šo.

J.Rancāns piezīmē, ka vēlētos diskutēt par to, vai gan minētajā likumā vai tajā pašā ārkārtējās situācijas likumā tas būtu specifiski iekļaujams, jo infekcijas slimības ir daudz un dažādas.

M.Možvillo jautā: 1) haosu rada vakcinācijas termiņi – kurš izbrauks uz glābšanas darbiem vai izsaukumiem (VUGD, VP); 2) vai un kad tiek plānots izskatīt ekspertu ieteikto hospitāļa variantu, ka visi stacionētie Covid slimnieki tiek pārvietoti uz vienu konkrētu hospitāli; 3) kāpēc joprojām nav nekādas informācijas par terapeitiskiem līdzekļiem; 4) kāpēc “aizbēga” ekspertu padome. Pauž uzskatu, ka MK 662. noteikumi ir vēl traģiskāki – nekas nav skaidrs, pasākumi ir sadalīti ļoti nesakarīgi.

M.Šteins skaidro, ka mērķis nav atbrīvot cilvēkus, bet nodrošināt darbinieku drošību un visas sabiedrības drošību. Vēlreiz uzsver, ka vakcinācijas aptvere nozarē pieaug. Nav tādas informācijas, ka būs masveida atlūgumi.

E.Siliņa komentē, ka attiecībā par padomi – tas bija viņu lēmums, padome ir apturējusi darbību uz laiku. Sadarbība ir bijusi gana konstruktīva un patiesi nepieciešama. Ir jāceļ valsts institūciju kapacitāte, jo Covid krīze ir atstājusi milzīgu ietekmi uz noslodzi, kādā šobrīd strādā valsts pārvalde. Cer, ka drīz varbūt atgriezīsies pie sadarbības citā kapacitātē.

I.Liepiņa atbild, ka fiziski nebūtu iespējams visus Latvijas Covid slimniekus pārvest uz vienu hospitāli (gultas, kas jāaprīko, kā arī ārstējošais personāls jānokomplektē). Attiecībā par ārstniecības preparātiem – tie tiek reģistrēti, kad ir veikti pietiekami pētījumi un iegūti pierādījumi. Kas attiecas uz jaunajiem MK 662. noteikumiem – tika piesaistīti speciālisti, kas mēģināja noteikumus sastrukturizēt pa tēmām.

R.Bergmanis interesējas par to, kādēļ tiek izmantotas tikai FFP maskas tikai konkrētajās lietās, bet neizmantojam visur; otra lieta ir par respiratoru pieejamību. Vēl neskaidrību rada tas, ka šeit attiecīga maska, kas nepieciešama ceļošanai, maksā 2.40, bet ārzemēs – tikai 1 eiro.

I.Liepiņa skaidro, ka nav piedalījusies debatēs, par ko ir ļoti daudz diskutējuši speciālisti, kur pietiktu ar parastu sejas masku, un kur būtu nepieciešams FFP2 respirators – tas ir bijis kompromisa variants.

I.Klementjevs vaicā par iespēju cilvēkiem, kuriem nav pieejams internets, saņemt vakcinācijas sertifikātus papīra formātā ar pasta pakalpojumu starpniecību.

I.Liepiņa pieļauj, ka šis ir apspriežams jautājums.

J.Rancāns aicina šo jautājumu apdomāt un atrisināt valdībā.

R.Bergmanis jautā: 1) par stratēģiju “ātri vaļā, ātri ciet” – kādēļ tā netika izmantota; 2) izslimojušie cilvēki ar antivielām – kāpēc nevar izmantot iespēju par vienu vakcīnas devu tāpat kā “oficiāli” izslimojušie.

J.Rancāns norāda, ka otrais jautājums jau izrunāts iepriekšējās komisijas sēdēs – nav iespējams fiksēt izslimošanas brīdi un noteikt, kad būs 180 dienas.

E.Siliņa komentē, ka attiecībā par stratēģiju – ja statistika mainīsies, ierobežojumus var atcelt. Šobrīd ir jādomā par veselības nozari, ir maksimāli tai jāpalīdz tikt galā ar pandēmiju.

R.Bergmanis papildina – norāda uz iespēju palielināt vakcinēto personu skaitu: nav jāgaida, kad ir pagājušas 180 dienas – ja cilvēkam ir antivielas, tad viņš ir izslimojis, un, ja viņš vēlas vakcinēties, tad kāpēc ir jābūt 2 potēm, ja turpretī “oficiāli” izslimojušie vakcinējas tikai 1 reizi.

J.Rancāns pateicas visiem sēdes dalībniekiem par diskusiju. Aicina komisijas deputātus balsot par komisijas sagatavoto Saeimas lēmuma projektu, ar kuru tiek pausts atbalsts Ministru kabineta 2021. gada 9. oktobra rīkojumam Nr. 720 “Par ārkārtējās situācijas izsludināšanu”.

*Notiek balsošana*.

*Par – 8 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Šteins, A.Zakatistovs); pret – nav; atturas – 1 (M.Možvillo).*

*Deputāti atbalsta Ministru kabineta 2021. gada 9. oktobra rīkojumu Nr. 720 “Par ārkārtējās situācijas izsludināšanu”.*

J.Rancāns aicina pieteikties, ja kāds vēlas būt referents par lēmuma projektu.

*Deputāti nepiesakās, referents par lēmuma projektu – J.Rancāns.*

**LĒMUMS:**

- atbalstīt Ministru kabineta 2021. gada 9. oktobra rīkojumu Nr. 720 “Par ārkārtējās situācijas izsludināšanu”;

 - lūgt Saeimas Prezidiju sasaukt Saeimas ārkārtas sēdi š.g. 10. novembrī un iekļaut tajā komisijas sagatavoto Saeimas lēmuma projektu “Par ārkārtējās situācijas izsludināšanu”;

 - noteikt par referentu par lēmuma projektu J.Rancānu.

 **J.Rancāns** pateicas uzaicinātajām personām par dalību komisijas sēdē un slēdz sēdi.

Sēde pabeigta plkst. 11.55.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore